Her er det første bildet av Oslo-ulven
- Jeg tenkte først at det var en rev, forteller Magnus H. Utsigt til VG. Jegeren og hobbyfotografen satte opp viltkameraet sitt i Enebakk i Akershus, i august i fjor. Han ville få oversikt over hvor det var flest rådyr. Isteden fikk han altså et langt sjeldnere bytte. - Litt senere i filmen hadde kameraet faktisk tatt bilde av en rev, og da slo det meg. Jeg bladde tilbake, og så med en gang at det første slettes ikke var noen rev, sier han. Etter alt å dømme har Utsigt tatt det eneste bildet som finnes av hanulven som har slått seg til i Østmarka, og vandrer rundt mellom Oslo og Akershus sammen med en ulvetispe. HVA SYNES DU ULVENE BØR HETE?Send inn ditt forslag her! Det tok tid før bildet havnet hos Statens naturoppsyn og Rovdata, men der skapte det raskt oppstandelse. - Det er liten tvil om at dette er en ulv. Vi har sett på det selv og fått det vurdert av ekspertisen i Norge. Vi vurderer det også som veldig sannsynlig at det er av akkurat den ulven, sier leder i sistnevnte, Morten Kjørstad. Hva skal ulvene hete?Kom med dine forslag her.DNA-testing og fotavtrykk i snøen har til nå vært de eneste sporene etter ulveparet, som kan få valper allerede til våren. Det vil i så fall være første gang siden 1800-tallet at det fødes ulver i Østmarka. - Det er ikke så lett å få bilder av vill ulv. Det finnes ikke så mange av dem, og de aller færreste får se dem, også av oss som jobber med dette til daglig. Bildet er oppsiktsvekkende, sier Kjørstad. Mottakelsen av den ville nyheten har vært blandet. Torsdag gikk leder i Senterungdommen, Sandra Borch, ut på VG Nett og sa at hun mente Osloulven burde skytes. - Vi er for fri jakt på all ulv i Norge. Vi bør ta ut rovdyr i tettbebyggelse som blir en trussel for unger, turfolk og hunder, sa hun.Det utspillet får miljøvernminister Bård Vegar Solhjell til å ta ladegrep. - Vi har utryddet ulv i Norge en gang. Nå har vi sakte, men sikkert, fått den tilbake. Jeg vil ønske ulven velkommen til Østmarka. Den innenfor ulvesonen, der Stortinget enstemmig har vedtatt at ulven skal forvaltes fornuftig og ha forrang, sier han og fortsetter: - Oslo har vært kjent som Tigerstaden. Nå er det også Ulvestaden. Statsråden mener en eventuell ulvefamilie vil bli en berikelse for friluftslivet utenfor hovedstaden. - Det er jo en unik opplevelse å finne ulvespor. Jeg har selv sett gaupe i det fri, og det var en fantastisk opplevelse. Kanskje har vi litt godt av det, vi som bor i storbyen, at den ville naturen ikke bare finnes langt borte.- Kan du forstå at noen kan være redde for at den kan skade husdyr eller barn? - Jeg må si at jeg forstår bekymringen. Ulv er et dyr som folk kan bli redde av. De er veldig farlige for sau, og det er heller ingen tvil om at ulv kan angripe hunder. Mitt råd er at hundeeiere er oppmerksomme og holder dyret sitt i bånd, svarer Solhjell. - For mennesker er det en annen sak. Det er i nyere tid ingen kjente eksempler på at ulver er farlige for mennesker. Men det er et rovdyr, og folk bør behandle dem med respekt. En fersk rapport fra Høgskolen i Hedmark viser at det nå er påvist 48 til 57 ulver fordelt på ni fylker av landets fylker. Flest, 35 til 40 ulver, er påvist i Hedmark.Også oslopolitikerne er raske til å frede det eksotiske paret i Østmarka. - Ulven er en truet dyreart i Norge, ikke minst på grunn av Senterpartiets politikk, sier Byråd for miljø og samferdsel og nestleder i Venstre, Ola Elvestuen, til VG. - Vi har et nasjonalt ansvar. Istedenfor å se på dette som negativt, så bør vi se på det som et uttrykk for naturkvalitetene som ligger i Østmarka. Han sier han ikke kan se å ha mottatt noen negative eller nervøse henvendelser fra osloborgere. Også nestleder i samferdsels- og miljøkomiteen i Oslo, Mazyar Keshvari, er med i velkomstkomiteen. - Jeg vil som fagpolitisk ansvarlig for Oslomarka, Osloborger og flittig bruker av marka ønske ulven hjertelig velkommen. Dette bidrar til rikere dyreliv og mangfold i skogene. Det er en berikelse - Så det er ikke aktuelt å skyte den? - Nei. Dyr av alle slag hører hjemme i naturen. Ingen mennesker har blitt skadet av ulv, og de har rett til å eksistere. Senterpartiet i Oslo diskuterte saken onsdag kveld. Etter det VG får opplyst skal det heller ikke i lokalpartiet være stemning for å kaste ulven ut av Oslo.
En heldig rådyrjeger har tatt det som sannsynligvis er det aller første bildet av Østmarkas blygeste rovdyr.